จับตา “ตู่” ประชุม “ศบค.” หาข้อสรุป ต่อพ.ร.ก.ฉุกเฉิน-คลายล็อกดาวน์ ก่อนชงเข้าครม.พรุ่งนี้
จับตา "ตู่" ประชุม "ศบค." วันนี้ (27 เม.ย.63)​เพื่อหาข้อสรุป ต่อพ.ร.ก.ฉุกเฉิน-คลายล็อกดาวน์หรือไม่ ก่อนชงเข้าครม.พรุ่งนี้! 
จับตา "ตู่" ประชุม "ศบค." วันนี้ (27 เม.ย.63)​เพื่อหาข้อสรุป ต่อพ.ร.ก.ฉุกเฉิน-คลายล็อกดาวน์หรือไม่ ก่อนชงเข้าครม.พรุ่งนี้!
27 เม.ย. 2563

ผู้สื่อข่าวรายงานว่า วันนี้ (27เม.ย.63) จับตาการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ที่มี พล.อ.ประยุทธ์ จันทร์โอชา นายกรัฐมนตรีและ รมว.กลาโหม ในฐานะผู้อำนวยการ ศบค.
โดยคาดว่าจะมีการพิจารณาตัดสินใจเกี่ยวกับการขยายเวลาบังคับใช้ พ.ร.ก.การบริหารราชการในสถานการณ์ฉุกเฉิน ที่จะสิ้นสุดในวันที่ 30 เม.ย.นี้ ว่าจะต่ออายุออกไปอีกมากน้อยเพียงใด รวมถึงการผ่อนคลายมาตรการป้องกันและดูแลการแพร่ระบาดของไวรัสโควิด-19 ให้ได้ข้อสรุปก่อนเสนอเข้าที่ประชุมคณะรัฐมนตรี (ครม.) ในวันพรุ่งนี้ (28 เม.ย.)​
สำหรับแผนการดำเนินงาน คาดว่าจะมี 8 ด้าน ได้แก่
1.เพิ่มความเข้มข้นมาตรการสาธารณสุขและการแพทย์
2.พิจารณาเริ่มผ่อนปรนมาตรการกึ่งล็อกดาวน์ตามระดับความเสี่ยงแต่ละจังหวัด
3.การใช้กลไกของคณะกรรมการโรคติดต่อจังหวัด และคณะกรรมการโรคติดต่อกรุงเทพมหานคร เป็นกลไกบริหารจัดการปัญหาในจังหวัด
4.คงระดับปฏิบัติการภาวะฉุกเฉินให้เหมาะกับสถานการณ์
5.สร้างความรอบรู้ด้านสุขภาพ เพื่อให้ประชาชน มีความรู้ ความเข้าใจ และปฏิบัติตัวได้อย่างเหมาะสม ทั้งในยามที่ยังไม่ติดเชื้อ และหากติดเชื้อ
6.การส่งเสริมให้อาสาสมัครสาธารณสุข และชุมชนมีส่วนร่วมกับการป้องกันควบคุมโรคใกล้ชิด
7.เปิดสถานที่และกิจการตามระดับความเสี่ยง
8.คงมาตรการเพิ่มระยะห่างระหว่างบุคคล (Social Distancing) ต่อไป โดยสนับสนุนให้ทำงานจากบ้าน (Work from Home)
ส่วนจะมีข้อสรุปอย่างไรบ้างนั้น ต้องรอฟังการแถลงข่าวจาก นพ.ทวีศิลป์ วิษณุโยธิน โฆษก ศบค. รวมถึงรายงานสถานการณ์ในประเทศว่ามีแนวโน้มดีขึ้นหรือไม่